*Projekts*

Saeimas Sabiedrības saliedētības komisijas

priekšsēdētājam I.Latkovskim

Par Izglītības un zinātnes ministrijas

Rīcības plānu sabiedrības saliedētības sekmēšanai

izglītības nozarē 2012.–2014.gadam

God. I.Latkovska kungs

Atbildot uz Saeimas Sabiedrības saliedētības komisijas 2012.gada 4.aprīļa vēstuli Nr.9/15-2-n/1-11/12 par Izglītības un zinātnes ministrijas Rīcības plānu sabiedrības saliedētības sekmēšanai, sniedzu šādu atbildi.

Izglītības un zinātnes ministrijas (turpmāk – IZM) dokumenta „Rīcības plāns sabiedrības saliedētības sekmēšanai izglītības nozarē 2012.–2014.gadam” projekts (turpmāk – Plāns) pašlaik ir izstrādes procesā un tiek veidots kā IZM iekšējais dokuments, kas netiks virzīts apstiprināšanai Ministru kabinetā.

IZM Plāns ir ar Ministru kabineta 2011.gada 20.oktobra rīkojumu Nr.542apstiprināto Nacionālās identitātes, pilsoniskās sabiedrības un integrācijas politikas pamatnostādņu 2012.–2018.gadam (turpmāk – Pamatnostādnes) īstenošanas rīcības plānu konkretizējošs un papildinošs IZM īstermiņa darba plāns.

Plāns izstrādāts saskaņā ar Reformu partijas, partijas „Vienotība” un Nacionālās apvienības „Visu Latvijai!”-„Tēvzemei un brīvībai/LNNK” 2011.gada 14.oktobra sēdē pieņemto lēmumu par koalīcijas partiju atbildības jomām (<http://reformupartija.lv/2011/10/14/pienemts-lemums-par-koalicijas-partiju-atbildibas-jomam/>), Deklarāciju par Valda Dombrovska vadītā Ministru kabineta iecerēto darbību un Valdības rīcības plānu Deklarācijas par Valda Dombrovska vadītā Ministru kabineta iecerēto uzdevumu izpildei, kas apstiprināts Ministru kabineta 2012.gada 16.februārī ar rīkojumu Nr.84.

Plāna pasākumi ir izstrādāti, konkretizējot arī „Latvijas nacionālā attīstības plāna 2007.–2013.gadam” valsts izaugsmes priekšnosacījumu „Droša, pilsoniska un saliedēta sabiedrība”. Tā kā IZM atbilstoši Ministru kabineta 2005.gada 2.marta rīkojumam Nr.137 ir noteikta par atbildīgo institūciju Valsts valodas politikas pamatnostādņu 2005.–2014.gadam īstenošanā, Plāna rīcības virzienā „Latviešu valodas kā saziņas līdzekļa pieejamība, apguves formu dažādība” ievērots Valsts valodas politikas pamatnostādnēs 2005.–2014.gadam noteiktais.

IZM savas kompetences ietvaros turpinās īstenot Pamatnostādņu uzstādījumus, tajā skaitā arī rīcības virzienus attiecībā uz saliedētas sociālās atmiņas veidošanu atbilstoši Pamatnostādņu mērķim – Latvijas tauta ir saliedēta, nacionāla un demokrātiska kopiena, kura nodrošina tās vienojošā pamata – latviešu valodas, kultūras un nacionālās identitātes, eiropeisko demokrātisko vērtību, unikālās kultūrtelpas – saglabāšanu un bagātināšanos Latvijas nacionālas demokrātiskas valsts līdzsvarotai attīstībai. IZM plāno īstenot pasākumus, izmantojot izglītības sistēmas iespējas, akcentējot gan valsts valodas politikas jomas, gan jaunatnes un sporta politikas jomas pasākumus formālās un neformālās izglītības ietvarā, tajā skaitā arī Pamatnostādnēs ietvertos uzdevumus pilsoniskās izglītības programmu īstenošanā un vēstures mācīšanā.

Kā iepriekš minēts, IZM Plāns tiek veidots kā IZM iekšējais dokuments, kas netiks virzīts apstiprināšanai Ministru kabinetā, un, to izstrādājot, IZM nedublē Kultūras ministrijas nolikumā definētās funkcijas sabiedrības integrācijas jomā.

Ministru prezidents V.Dombrovskis

Iesniedzējs:

Izglītības un zinātnes ministrs R.Ķīlis

Vīza:

Valsts sekretāra vietniece,

valsts sekretāra pienākumu izpildītāja L.Sīka

07.05.2012.

388

Z.Sneibe

Valsts valodas politikas nodaļas vadītāja

67047907, [zaiga.sneibe@izm.gov.lv](mailto:zaiga.sneibe@izm.gov.lv)